Document ID: 31998D0235

Sklep Komisije
z dne 11. marca 1998
o svetovalnih odborih za zadeve skupne kmetijske politike
(98/235/ES)
KOMISIJA EVROPSKIH SKUPNOSTI JE
ob upoštevanju pogodbe o ustanovitvi Evropske skupnosti,
ker mora Komisija pridobiti mnenja posameznih gospodarskih sektorjev in potrošnikov o zadevah v zvezi z delovanjem raznih skupnih ureditev trgov in z delovanjem drugih področij, ki jih zajema skupna kmetijska politika;
ker bi morali vsi gospodarski sektorji, ki so neposredno udeleženi pri delovanju tržnih ureditev in na katere vplivajo sklepi kmetijske politike, in tudi potrošniki imeti možnost sodelovati pri pripravi mnenj, ki jih zahteva Komisija;
ker so ustrezna gospodarska združenja in skupine potrošnikov iz držav članic ustanovili organizacije na ravni Evropske unije, ki tako predstavljajo vse, ki jih to zadeva v vseh državah članicah;
ker je bilo od leta 1962 z raznimi sklepi Komisije [1] ustanovljenih več svetovalnih odborov za kmetijstvo;
ker se je po reformi skupne kmetijske politike leta 1992 pokazala potreba po združitvi nekaterih odborov in ustanovitvi novih;
ker je študija o delovanju svetovalnih odborov pokazala, da so mogoče nadaljnje izboljšave; ker je zato treba prilagoditi nekatere postopke in opredelitve, razdelitev članskih mandatov med zastopane skupine in pravila za zapolnjevanje odborov;
ker so bile določbe v zvezi s svetovalnimi odbori za kmetijstvo večkrat spremenjene in so zajete v 27 raznih pravnih predpisih; ker jih je zato težko uporabljati in je zato nujno izdati prečiščeno besedilo v enem samem sklepu,
SPREJELA NASLEDNJI SKLEP:
Člen 1
1. V okviru Komisije se ustanovijo naslednji svetovalni odbori:
- Svetovalni odbor za skupno kmetijsko politiko,
- Svetovalni odbor za poljščine,
- Svetovalni odbor za neprehrambene in tekstilne predilne poljščine,
- Svetovalni odbor za živinorejo,
- Svetovalni odbor za sadje, zelenjavo in cvetje,
- Svetovalni odbor za posebne proizvode,
- Svetovalni odbor za gozdarstvo in pluto,
- Svetovalni odbor za zdrave in varne kmetijske proizvode,
- Svetovalni odbor za razvoj podeželja,
- Svetovalni odbor za kmetijstvo in okolje.
2. Ti odbori se lahko posvetujejo s Komisijo o vseh zadevah v zvezi s skupno kmetijsko politiko in politiko razvoja podeželja ter z njunim izvajanjem, zlasti pa v zvezi s skupnimi tržnimi ureditvami in ukrepi, ki jih sprejme Komisija na teh področjih.
3. Predsednik vsakega odbora lahko na svojo lastno pobudo ali na zahtevo vsake interesne skupine, ki jo zastopa, predlaga, da se Komisija posvetuje z odborom o kateri koli zadevi iz njegove pristojnosti.
Člen 2
Odbor sestavljajo predstavniki naslednjih družbenogospodarskih interesnih skupin: kmetijskih proizvajalcev, kmetijskih zadrug, kmetijske in prehrambne industrije, trgovcev s kmetijskimi in živilskimi proizvodi, kmetijskih delavcev in delavcev v živilski industriji ter potrošnikov. V posebnih primerih so lahko vključeni tudi predstavniki drugih interesnih skupin. Sestava odborov se določi v prilogah k temu sklepu.
Člen 3
Glede na velikost posameznega sektorja lahko odbore sestavlja največ 40 članov, razen pri svetovalnih odborih za skupno kmetijsko politiko in za razvoj podeželja, ki imata po 60 članov. Število sedežev in njihova razdelitev med različne evropske organizacije iz člena 4(1) sta za vsak odbor določena v prilogah k temu sklepu.
Člen 4
1. Člane odborov imenuje Komisija na predlog družbenogospodarskih organizacij, ustanovljenih na ravni Skupnosti in vpisanih v register interesnih skupin, ki ga vodi Komisija. To so tiste družbenogospodarske organizacije, ki so najbolj reprezentativne za interese, navedene v členu 2, njihova dejavnost pa mora biti povezana s skupno kmetijsko politiko, posamezno skupno tržno ureditvijo ali drugimi interesnimi področji.
2. Na poziv Komisije družbenogospodarske organizacije za vsak sedež predlagajo po tri kandidate z različnim državljanstvom. V svojih predlogih upoštevajo razne interese, ki jih zastopajo znotraj svojega področja.
3. Člani odborov so imenovani za pet let in njihov mandat se lahko podaljša. Člani za svoje delo v odboru ne dobijo plačila.
Po poteku mandata člani odbora opravljajo svojo funkcijo, dokler niso zamenjani ali dokler njihov mandat ni podaljšan. Če član odstopi ali umre ali če organ, ki ga je predlagal, zahteva njegovo zamenjavo, je zamenjan v skladu s postopkom iz odstavka 1.
4. Komisija objavi seznam članov odbora v seriji "C"Uradnega lista Evropskih skupnosti vsakič, ko se člani zamenjajo.
Člen 5
1. V okviru vsakega odbora se lahko ustanovi ena ali več stalnih skupin in/ali delovnih teles. Stalne skupine sestavljajo trgovinski predstavniki ali izvedenci, ki jih imenuje Komisija na predlog družbenogospodarskih interesnih organizacij. Stalne skupine redno obravnavajo zadeve v zvezi z določenim področjem.
2. Na zahtevo svetovalnega odbora lahko Komisija spremeni sestavo družbenogospodarskih interesnih skupin, ki so zastopane v stalni skupini.
3. Na zahtevo svetovalnega odbora se lahko postavi skupina izvedencev. Takšne skupine sestavljajo izvedenci za neko področje, ki jih imenuje Komisija na podlagi posvetovanj z družbenogospodarskimi interesnimi organizacijami.
4. Član skupine, ki se ne more udeležiti sestanka, je lahko zamenjan. Družbenogospodarska organizacija, ki jo ta član predstavlja, predlaga zamenjavo sekretariatu skupine.
Člen 6
1. Po posvetovanju s Komisijo vsak odbor izvoli predsednika med svojimi člani. V prvem krogu je predsednik izvoljen, če zanj glasuje dvotretjinska večina navzočih članov, v naslednjih krogih pa z navadno večino navzočih članov. Ob enakem številu glasov za dva kandidata Komisija določi začasnega predsednika.
Odbor lahko zamenja predsednika po poteku polovice mandata.
2. Vsak odbor izvoli dva podpredsednika. Podpredsednik je izbran med predstavniki družbenogospodarskih organizacij, v katerih predsednik odbora ni član. Izvolita se po postopku iz odstavka 1.
Vsak odbor lahko v skladu z istim postopkom izvoli izvršilni organ, ki ga poleg predsednika sestavljajo še predstavniki vsake družbenogospodarske organizacije, zastopane v odboru.
Izvršilni organ odbora pripravlja in organizira delo odbora. Eden od članov ("poročevalec") po vsakem sestanku odbora sestavi zapisnik.
3. Stalne skupine izvolijo predsednika in podpredsednika med svojimi člani po postopku iz odstavka 1. Predsednik in podpredsednik ne smeta pripadati isti družbenogospodarski organizaciji. Predsedniki skupin sestavijo zapisnik in poročajo o delu skupine na naslednjem sestanku ustreznega svetovalnega odbora.
Člen 7
1. Sestanka odbora se lahko udeležijo samo člani odbora ali njihovi namestniki, predstavniki Komisije in osebe, vabljene v skladu z odstavki 3, 4 in 6.
2. Sestanka skupine se lahko udeležijo samo člani skupine in njihovi namestniki, predsednik ustreznega odbora, predstavniki Komisije in osebe, vabljene v skladu z odstavkoma 4 in 6.
3. Če se član odbora sestanka ne more udeležiti, organizacija ali organizacije, ki jih ta član zastopa, lahko imenujejo namestnika s seznama, ki ga v medsebojnem dogovoru pripravita Komisija in zadevna organizacija ali organizacije. Število oseb na seznamu je sorazmerno skupnemu številu članov, ki predstavljajo organizacijo ali organizacije, in ne sme biti večje od deset.
Ob imenovanju namestnika je o tem treba obvestiti sekretariat odbora najmanj tri delovne dni pred sestankom.
4. Na zahtevo organizacije, ki ima enega ali več predstavnikov v odboru ali skupini, lahko predsednik odbora ali skupine v soglasju z osebjem Komisije povabi generalnega sekretarja organizacije na sestanek odbora kot opazovalca.
Če se generalni sekretar organizacije sestanka ne more udeležiti, lahko svojo funkcijo opazovalca prenese na drugo osebo, ki jo sam določi.
5. Opazovalci nimajo pravice sodelovati v razpravi. K razpravi pa jih lahko povabi predsednik v soglasju s Komisijo.
6. Na zahtevo organizacije, ki ima enega ali več predstavnikov, in če so zadeve na dnevnem redu izrazito tehnične, lahko predsednik odbora ali skupine v soglasju s Komisijo povabi k razpravi v odboru ali skupini enega ali več izvedencev.
Komisija lahko na svojo lastno pobudo povabi katero koli osebo, ki je ustrezno usposobljena o enem ali več vprašanjih z dnevnega reda, da se udeleži razprave v odboru ali stalni skupini kot izvedenec. Vendar pa izvedenci lahko sodelujejo samo v razpravi o zadevi, v zvezi s katero so bili povabljeni.
Člen 8
V soglasju s Komisijo lahko vsak odbor ali stalna skupina ustanovi delovne skupine, da si olajša delo.
Člen 9
1. Sestanke odborov in skupin sklicuje Komisija in običajno potekajo na sedežu Komisije. Sestanke izvršilnega organa sklicuje predsednik v soglasju s Komisijo.
2. Predstavniki ustreznih služb Komisije se lahko udeležijo sestankov vsakega odbora, izvršilnega organa in skupine.
3. Tajniške storitve za odbore, izvršilne organe in skupine zagotavlja Komisija.
Člen 10
Predsednik obvesti Komisijo o točkah, ki naj bi se vključile na dnevni red, 12 delovnih dni pred sestankom odbora. Komisija razpošlje dnevni red članom osem delovnih dni pred sestankom, po možnosti po elektronski poti.
Člen 11
1. Odbori obravnavajo zadeve, o katerih jih Komisija zaprosi za mnenje. Na koncu razprave se ne glasuje. Ko Komisija zaprosi za mnenje odbora, lahko določi rok, v katerem mora odbor dati mnenje.
Če odbor doseže soglasje o zaprošenem mnenju, pripravi skupni sklep in ga priloži zapisniku. Na predlog odbora Komisija sporoči rezultat razprave odbora Svetu.
2. V poročilo, ki se pošlje Komisiji, se vključijo stališča družbenogospodarskih organizacij, zastopanih v odboru.
Člen 12
Če Komisija navede, da se zahtevano mnenje ali zastavljeno vprašanje nanaša na zaupno zadevo, člani odborov in skupin, ki jim poročajo, in drugi udeleženci sestankov ne smejo razkriti informacij, ki so jih zvedeli pri delu v odboru ali skupini, brez poseganja v člen 214 Pogodbe. V takšnih primerih se sestanka udeležijo samo člani zadevnega odbora ali skupine ali njihovi namestniki in predstavniki Komisije.
Člen 13
Razveljavijo se sklepi Komisije št. 81/195/EGS, 87/70/EGS do 87/93/EGS, 89/567/EGS in 90/351/EGS.
Člen 14
Ta sklep začne veljati 1. aprila 1998.
V Bruslju, 11. marca 1998

Labels: 15
6